Philippe Minyana
Philippe Minyana, f. 1946, fransk dramatiker, skuespiller, instruktør og fotograf. Har siden 1979 skrevet omkring 30 skuespil, hvoraf flere er skrevet for radio- og tv-mediet samt til operaen. Også Festival d’Avignon har været rammen for flere urpremierer. Fremhæves bør det prisbelønnede skuespil Inventaires 1988, der er blevet opsat i mange lande. M beskæftiger sig ofte med at undersøge selve teatermediet i sine værker, og spørgsmålet om ‘virkelighed’ står således centralt. M har endvidere udstillet sine fotografier i scenisk organiserede rum. Hertil kommer en række dramatiseringer af klassiske værker. 

Bibliografi: Pavis, P Le théâtre contemporain. Analyse des textes, de Sarraute à Vinaver 2002. 